SKRIFTLIG FORESPØRGSEL P-0528/03

af Regina Bastos (PPE-DE) til Kommissionen

(18. februar 2003)

Om: Lukning af virksomhederne BAWO Confecções, Lda. i Estarreja kommune i Portugal

Den tyske virksomhed, BAWO Confecções, Lda. i Estarreja i Portugal, prøvede den 1. februar 2003 mens virksomheden var ferielukket, at fjerne maskinerne, hvad der gav anledning til debat om, hvorvidt virksomheden skulle lukkes. Der er alvorlig mistanke om, at formålet med denne aktion var at flytte maskinerne til en anden fabrik under virksomheden i Egypten.

Mandag den 10. februar, da ferien var slut, lukkede BAWO ikke op igen, men den oplyste intet om virksomhedens fremtid. Denne fremgangsmåde giver anledning til frygt for, at en lukning er forestående, og at alle de 78 (kvindelige) arbejdstagere vil blive afskediget.

Situationen er så bizar, at det foranledigede republikkens præsident, Jorge Sampaio, til at modtage en delegation af arbejdstagere fra BAWO. Præsidenten udtalte i denne forbindelse:

vi ikke kan acceptere, at man konstant påberåber sig omstruktureringer, omstilling eller flytning af udstyr som skalkeskjul for lukninger; () moderne og ansvarlig virksomhedsledelse passer ikke sammen med hemmelighedskræmmeri og forflygtigelse af problemerne, især når der er mennesker involveret, der ikke bare er hverken ting eller numre.

På baggrund af den bølge af lukninger tilhørende multinationale virksomheder, som har fundet sted i Portugal, bedes Kommissionen besvare følgende spørgsmål:

- er der blevet bevilget fællesskabsmidler til virksomheden BAWO, især til dens produktionsanlæg BAWO Confecções, Lda. i Estarreja?

- hvor store beløb har der i bekræftende fald været tale om og på hvilke vilkår for virksomheden?

- hvilke foranstaltninger har Kommissionen til hensigt at gennemføre for at hindre og i sidste instans gribe ind over for tilsvarende situationer, hvor virksomheder hyller sig i tavshed og undlader at påtage sig deres sociale ansvar over for deres ansatte?

Svar afgivet på Kommissionens vegne af Anna Diamantopoulou

(20. marts 2003)

Kommissionen kan oplyse det ærede medlem om, at den pågældende virksomhed ikke har modtaget fællesskabsmidler, hverken fra Den Europæiske Socialfond (ESF) eller fra Den Europæiske Fond for Regionaludvikling (EFRU).

For så vidt angår foranstaltninger til at forhindre eller gribe ind over for virksomhedsflytninger, vil Kommissionen gerne understrege, at der findes EU-bestemmelser på området. Bestemmelserne gælder både for de sociale aspekter og for statsstøtte, især i de tilfælde, hvor der er ydet samfinansiering fra strukturfondene.

1. Med hensyn til det sociale aspekt, kan flere direktiver finde anvendelse på virksomhedslukninger, som har betydelige sociale følger, herunder især kollektive afskedigelser: direktiv 98/59/EF(1) om kollektive afskedigelser og direktiv 94/45/EF(2) om europæiske samarbejdsudvalg. Ifølge disse direktiver skal arbejdstagerrepræsentanterne informeres og høres forud for sådanne beslutninger for at forsøge at undgå afskedigelserne eller mindske de sociale følger heraf.

Eftersom disse direktiver er blevet omsat til national lovgivning i medlemsstaterne, er det de nationale myndigheders opgave at sikre korrekt anvendelse af de pågældende bestemmelser.

Desuden udbygges disse principper i direktiv 2002/14/EF(3) om information og høring af arbejdstagere på nationalt plan, idet der opstilles bestemmelser om forudseenhed og forebyggelse for arbejdstagerrepræsentanterne i forbindelse med virksomhedernes strategiske beslutninger og den forventede udvikling for beskæftigelsen i virksomheden. Dette direktiv skal være gennemført senest den 21. marts 2005, men det skal nævnes, at de fleste medlemsstater allerede har indført visse bestemmelser på området.

I januar 2002 foreslog Kommissionen desuden arbejdsmarkedets parter i Europa, at de definerer de principper, som virksomhederne skal overholde, når de gennemfører omstruktureringer, og at de afsætter passende midler til at sikre overholdelse af disse principper overalt i EU. Arbejdsmarkedets parter besluttede i slutningen af 2002 at lade dette punkt indgå i deres flerårige arbejdsprogram. Kommissionen håber, at de bestræbelser, som har fundet sted inden for rammerne af den europæiske sociale dialog, fører til konkrete og nyttige resultater, som påvirker metoderne for virksomhedsomstruktureringer i Europa.

2. Med hensyn til statsstøtte og/eller samfinansiering gennem strukturfondene, omfatter fællesskabslovgivningen en række foranstaltninger vedrørende følgerne af virksomhedsflytninger, for at forebygge unfair konkurrence mellem staterne og undgå, at statsstøtte udvikler sig til regulær doping af den lokale økonomi i stedet for at sigte på en bæredygtig udvikling:

- For det første har Kommissionen i retningslinjerne for statsstøtte med regionalt sigte (1998) opstillet bestemmelser, ifølge hvilke modtagere af støtte forpligtes til i 5 år at opretholde enhver investering, som er omfattet af en sådan støtte(4).

- For det andet hedder det i den generelle forordning om strukturfondene (1999), at fondene kun deltager i en operation, hvis aktiviteternes lokalisering ikke ændres i en periode på fem år efter beslutningen om fondenes finansielle deltagelse(5).

- For det tredje skal Kommissionen anmodes særskilt i forbindelse med store projekter (det vil sige projekter til over 50 mio. EUR), hvortil der ønskes samfinansiering inden for rammerne at et EFRU-program, og medlemsstaterne skal udfylde et spørgeskema, som omfatter spørgsmål om risikoen for, at aktiviteten flyttes. Kommissionen tager højde for dette aspekt i forbindelse med sin beslutning om, hvilket niveau den eventuelle samfinansiering fra EFRU (som kan nå 30 % i mål 1-regioner) skal have.

(1) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser, EFT L 225 af 12.8.1998.

(2) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne, EFT L 254 af 30.9.1994.

(3) Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab Europa-Parlamentets, Rådets og Kommissionens fælles erklæring om arbejdstagerrepræsentation, EFT L 80 af 23.3.2002.

(4) Retningslinjer for statsstøtte med regionalt sigte, http://europa.eu.int/eur-lex/pri/da/oj/dat/1998/c_074/c_07419980310da00090031.pdf. Disse retningslinjer træder i kraft fra den dato, hvor de offentliggøres i EFT (EFT C 74 af 10.3.1998): 4.10. Udbetaling eller tildeling af investeringsstøtte skal gøres betinget af, at den pågældende investering opretholdes i mindst fem år.

(5) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999, artikel ;30, stk. 4, litra b), http://europa.eu.int/comm/regional_policy/sources/docoffic/official/regulation/pdf/l_16119990626fr00010042.pdf: 4. Medlemsstaterne sikrer, at fondene kun deltager finansielt i en operation, hvis operationen ikke inden for et tidsrum på fem år fra tidspunktet for den kompetente national myndigheds eller forvaltningsmyndighedens afgørelse om deltagelse fra fonden undergår en væsentlig ændring: a) der påvirker , og b) som skyldes enten en ændring i de ejendomsretlige forhold for en infrastruktur eller ophør eller ændring af lokalisering for en produktionsvirksomhed.